《摸鱼儿 棠城感旧甲辰北上驻此今二十二年矣》
清代·薛时雨

黯神伤、半城灰劫，水光山色如故。龙津桥畔垂杨老，是我旧维舟处。

心暗数。记去日元宵，来日刚重午。新腔自度。有碧玉当筵，紫云按拍，过客暂须驻。

风流歇，惟有荆榛满路。重来游迹都误。花天酒地寻常事，太息绮罗尘土。

时易暮。问何日东风，绿遍江南树。閒情记取。听浪捲黄芦，凄凄戚戚，彷佛旧歌舞。

作者简介：薛时雨（1818-1885），字慰农，一字澍生，晚号桑根老农。安徽全椒人。清代咸丰三年（1853）进士，授嘉兴知县。太平军起，参李鸿章军幕，以招抚流亡振兴文教为任。官至杭州知府，兼督粮道，代行布政、按察两司事。为台湾第一巡抚刘铭传亲家。晚清著名词家之一，作品有《藤香馆诗删》、《词删》等。